MELLÉKLET

Megállapodás

az Európai Közösség és Románia között Romániának az Európai Környezetvédelmi Ügynökségben és az európai környezeti információs és megfigyelőhálózatban történő részvételéről

Az EURÓPAI KÖZÖSSÉG,

egyrészről,

és ROMÁNIA,

másrészről,

FIGYELEMMEL Románia kérelmére, hogy még a csatlakozás előtt részt vehessen az Európai Környezetvédelmi Ügynökségben,

EMLÉKEZTETVE, hogy a luxembourgi Európai Tanács (1997. december) a közösségi programokban és ügynökségekben való részvételt a közép- és kelet-európai országok csatlakozás előtti stratégiája felgyorsításának egyik módszerévé tette,

FIGYELEMMEL a 933/1999/EK tanácsi rendelettel módosított, az Európai Környezetvédelmi Ügynökség és az európai környezeti információs és megfigyelőhálózat létrehozásáról szóló 1210/90/EGK tanácsi rendeletre,

FELISMERVE a tényt, hogy Románia végső célja, hogy az Európai Unió tagjává váljon, és hogy az Európai Környezetvédelmi Ügynökségben való részvétel segíteni fogja Romániát e cél elérésében,

A KÖVETKEZŐKÉPPEN ÁLLAPODTAK MEG:

1. cikk

Románia teljes mértékben részt vesz az Európai Környezetvédelmi Ügynökségben – a továbbiakban: az Ügynökség – és az európai környezeti információs és megfigyelőhálózatban (Eionet), amelyeket a 933/1999/EK rendelettel módosított 1210/90/EGK tanácsi rendelet hozott létre.

2. cikk

Románia pénzügyileg hozzájárul a 1. cikkben említett tevékenységekhez (Ügynökség és Eionet), a következők szerint:

- a hozzájárulás összege fokozatosan növekszik egy hároméves időszak alatt, amelynek során Románia a tevékenységekbe fokozatosan bekapcsolódik. A teljesítendő pénzügyi hozzájárulások a következők:

1. év : 374000 EUR,

2. év : 472000 EUR,

3. év : 571000 EUR.

Az e megállapodás hatálybalépésétől számított negyedik évtől Romániának viselnie kell pénzügyi hozzájárulásának teljes költségét, azaz 571000 EUR-t,

- az első hároméves időszakban Románia igénybe vehet közösségi segítséget az Ügynökséghez való hozzájárulás megfizetésének egy részéhez; az 1. évben legfeljebb 75 %-os, a 2. évben 60 %-os, a 3. évben pedig 50 %-os Phare-hozzájárulás erejéig.

A negyedik évtől kezdve Románia viseli az Ügynökséghez való hozzájárulásának teljes költségét.

A Románia pénzügyi hozzájárulásával kapcsolatos további feltételek e megállapodás 1. mellékletében szerepelnek, amely a megállapodás szerves részét képezi.

3. cikk

Románia teljes mértékben, de szavazati jog nélkül vesz részt az Ügynökség Igazgatóságában, és bekapcsolódik az Ügynökség Tudományos Bizottságának munkájába.

4. cikk

Románia a megállapodás hatálybalépésétől számított három hónapon belül tájékoztatja az Ügynökséget nemzeti környezeti információs hálózatainak fő alkotóelemeiről a 933/1999/EK rendelettel módosított 1210/90/EGK tanácsi rendelet 4. cikkének (2) bekezdésében előírtak szerint.

5. cikk

Románia a 4. cikkben említett intézmények közül, vagy a területén létesített más szervezetek közül külön kijelöl egy "országos tájékoztatási központot", hogy az összehangolja és/vagy továbbítsa azokat az információkat, amelyeket országos szinten az Ügynökség és az Eionet részét képező intézmények vagy testületek részére kell szolgáltatni, beleértve a 6. cikkben említett témaközpontokat is.

6. cikk

Románia a 4. cikkben meghatározott időszakon belül megjelölhet olyan, saját területén létesített intézményeket vagy más szervezeteket is, amelyek különösen alkalmasak az Ügynökséggel való együttműködésre bizonyos különös érdeklődésre számot tartó témákban. Egy ily módon megjelölt intézménynek képesnek kell lennie megállapodást kötni az Ügynökséggel, hogy meghatározott feladatok esetében a hálózat témaközpontjaként működhessen. Ezek a központok együttműködnek a hálózat részét képező más intézményekkel.

7. cikk

A 4., 5. és 6. cikkben említett információk beérkezésétől számított három hónapon belül az Ügynökség Igazgatósága felülvizsgálja a hálózat fő elemeit Románia részvételének figyelembevételéhez.

8. cikk

Romániának adatokat kell szolgáltatnia az Ügynökség munkaprogramjában meghatározott kötelezettségek és gyakorlat szerint.

9. cikk

Az Ügynökség a Románia által kijelölt intézményekkel vagy testületekkel, amelyek a 4., 5. és 6. cikkben említett módon a hálózat részét képezik, megállapodhat a szükséges intézkedésekről, kü lönösen szerződésekről, azoknak a feladatoknak a sikeres végrehajtása érdekében, amelyekkel esetleg megbízza őket.

10. cikk

Az Ügynökség részére szolgáltatott vagy az Ügynökségtől származó környezetvédelmi adatok publikálhatóak, és a nyilvánosság számára hozzáférhetővé kell tenni őket, feltéve hogy a bizalmas információk ugyanolyan mértékű védelmet élveznek Romániában, mint a Közösségen belül.

11. cikk

Az Ügynökség Romániában jogi személyiséggel rendelkezik. Az Ügynökség Romániában a helyi törvények által jogi személyeknek biztosított legteljesebb jogképességgel és cselekvőképességgel bír.

12. cikk

Románia a körülményektől függően az Ügynökségre vonatkozóan alkalmazza az Európai Közösségek kiváltságairól és mentességeiről szóló jegyzőkönyvet, amely e megállapodás II. mellékleteként a megállapodás szerves részét képezi.

13. cikk

Az Európai Közösségek tisztviselőinek személyzeti szabályzatáról, egyéb alkalmazottainak alkalmazási feltételeiről szóló, 259/68/EGK, Euratom, ESZAK tanácsi rendelet 12. cikke (2) bekezdése a) pontjától eltérően Románia teljes állampolgári jogokat élvező állampolgárait az Ügynökség ügyvezető igazgatója szerződéses viszonyban alkalmazhatja.

14. cikk

A Felek az e megállapodásból fakadó kötelezettségeik teljesítéséhez szükséges minden általános és sajátos intézkedést meghoznak. Gondoskodnak arról, hogy az e megállapodásban kitűzött célok teljesüljenek.

15. cikk

Ezt a megállapodást a felek határozatlan időtartamra kötik, amíg Románia az Európai Unió tagjává nem válik. Bármelyik Fél felmondhatja e megállapodást a másik Félnek küldött értesítéssel. E megállapodás az ilyen értesítésnek a másik Félnek történő kézbesítését követő hat hónap elteltével hatályát veszti.

16. cikk

Ez a megállapodás egyrészt azokon a területeken alkalmazandó, amelyeken az Európai Közösséget, az Európai Atomenergia-közösséget és az Európai Szén- és Acélközösséget létrehozó szerződéseket alkalmazzák és olyan feltételekkel, amelyeket ezekben a Szerződésekben határoztak meg, másrészt pedig Románia területén.

17. cikk

E megállapodás két-két eredeti példányban készült angol, dán, finn, francia, görög, holland, német, olasz, portugál, spanyol, svéd és román nyelven; a szövegek mindegyike egyaránt hiteles.

18. cikk

E megállapodást a Felek saját eljárásaiknak megfelelően hagyják jóvá. Ez a megállapodás azt a napot követő második hónap első napján lép hatályba, amely napon az utolsó Fél elküldte az értesítést az első Félnek arról, hogy lefolytatta eljárásait.

--------------------------------------------------

I. MELLÉKLET

ROMÁNIA PÉNZÜGYI HOZZÁJÁRULÁSA AZ EURÓPAI KÖRNYEZETVÉDELMI ÜGYNÖKSÉGHEZ

1. A Románia által fizetendő pénzügyi hozzájárulás az Európai Unió költségvetéséhez az Európai Környezetvédelmi Ügynökségben való részvétel keretében a következő:

a részvétel 1. éve : 374000 EUR,

a részvétel 2. éve : 472000 EUR,

a részvétel 3. éve : 571000 EUR.

A negyedik évtől kezdve Románia köteles teljes egészében viselni hozzájárulásának teljes összegét, azaz 571000 EUR-t.

2. Az első hároméves időszakban Románia részben közösségi segítséget vehet igénybe az Európai Környezetvédelmi Ügynökséghez való hozzájárulás megfizetéséhez az 1. évben legfeljebb 75 %-os, a 2. évben legfeljebb 60 %-os, a 3. évben pedig legfeljebb 50 %-os Phare-hozzájárulás erejéig. Egy külön Phare tervezési eljárás alapján a kért Phare-pénzösszegek Románia részére külön finanszírozási megállapodás révén kerülnek átutalásra.

A hozzájárulás fennmaradó részét Románia fedezi. A negyedik évtől teljes mértékben Románia fedezi az Ügynökségben való részvétel teljes költségét.

3. Románia hozzájárulását az Európai Unió általános költségvetésére vonatkozó pénzügyi szabályzat szerint kezelik.

A Románia szakértői vagy képviselői részéről felmerült olyan utazási és tartózkodási költségeket, amelyek az Európai Környezetvédelmi Ügynökség tevékenységében, vagy az Ügynökség munkaprogramja végrehajtásával összefüggő ülésein való részvétel érdekében merültek fel, az Európai Környezetvédelmi Ügynökség ugyanazon eljárások szerint téríti meg, mint amelyek jelenleg az Európai Unió tagállamai számára hatályban vannak.

4. E megállapodás hatálybalépése után és minden egyes azt követő év elején a Bizottság egy pénzügyi hozzájárulási felhívást küld Romániának a megállapodásban meghatározott, az Európai Környezetvédelmi Ügynökség számára teljesítendő hozzájárulásának megfelelően. Részvételének első naptári évére Románia a részvétel napjától az év végéig terjedő időszakra arányosan számított hozzájárulást fizet. A következő években a hozzájárulás fizetésére e megállapodás rendelkezései szerint kerül sor.

5. Ez a hozzájárulás euróban értendő és az Európai Közösségek Bizottságának egy euróbankszámlájára fizetendő.

6. Románia a pénzügyi hozzájárulási felhívás szerint fizeti hozzájárulását:

- saját hányadát tekintve május 1-jéig, feltéve hogy a pénzügyi hozzájárulási felhívást a Bizottság április 1-je előtt megküldi, vagy pedig legkésőbb 30 nappal az után, hogy a pénzügyi hozzájárulási felhívást megküldték,

- a Phare-tól származó hányadot tekintve május 1-jéig, feltéve hogy a megfelelő összeget addig elküldték Romániának, vagy legkésőbb 30 nappal az után, hogy ezeket az összegeket elküldték Romániának.

7. A hozzájárulás fizetésében felmerülő bármilyen késedelem esetén Romániának kamatot kell fizetnie a hátralékos összegre annak esedékességi napjától kezdve. A kamatláb az Európai Központi Bank által az esedékesség napján euróban végzett műveletei esetében alkalmazottnál 1,5 százalékponttal magasabb kamatlábnak felel meg.

--------------------------------------------------

II. MELLÉKLET

JEGYZŐKÖNYV AZ EURÓPAI KÖZÖSSÉGEK KIVÁLTSÁGAIRÓL ÉS MENTESSÉGEIRŐL

A MAGAS SZERZŐDŐ FELEK,

FIGYELEMBE VÉVE, hogy az Európai Közösségek egységes Tanácsának és egységes Bizottságának létrehozásáról szóló szerződés 28. cikkének megfelelően ezeket a Közösségeket és az Európai Beruházási Bankot a tagállamok területén megilletik a feladataik ellátásához szükséges kiváltságok és mentességek,

MEGÁLLAPODTAK a következő rendelkezésekben, amelyeket ehhez a szerződéshez csatolnak:

I. FEJEZET

AZ EURÓPAI KÖZÖSSÉGEK VAGYONA, INGATLANAI, KÖVETELÉSEI ÉS ÜGYLETEI

1. cikk

A Közösségek helyiségei és épületei sérthetetlenek. Mentesek a házkutatás, igénybevétel, elkobzás és kisajátítás alól. A Közösségek vagyona és követelései a Bíróság engedélye nélkül nem képezhetik kényszerítő közigazgatási vagy bírósági intézkedés tárgyát.

2. cikk

A Közösségek irattárai sérthetetlenek.

3. cikk

A Közösségek, a Közösségek követelései, bevételei és egyéb vagyona mentesek mindenfajta közvetlen adó alól.

A tagállamok kormányai lehetőség szerint kötelesek megtenni a megfelelő intézkedéseket az ingó és ingatlan vagyontárgyak árában foglalt közvetett, illetve forgalmi adók összegének elengedése vagy visszatérítése érdekében mindazon esetekben, amikor a Közösségek hivatalos használatra jelentős összegű beszerzéseket hajtanak végre, amelyek ára ilyen jellegű adót tartalmaz. E rendelkezések alkalmazása azonban nem járhat a Közösségeken belüli versenyt torzító hatással.

Nem adható mentesség azon adók és egyéb közterhek alól, amelyek csupán közüzemi szolgáltatások díjának felelnek meg.

4. cikk

A Közösségek a hivatali használatukra szánt árucikkek tekintetében mentességet élveznek minden behozatali és kiviteli vám, valamint tilalom és korlátozás alól; az ilyen módon importált árucikkek sem ellenérték fejében, sem ingyenesen nem ruházhatók át annak az országnak a területén, ahová azokat importálták, kivéve ha ez az illető ország kormánya által jóváhagyott feltételek mellett történik.

A Közösségek saját kiadványaik tekintetében szintén mentességet élveznek minden kiviteli és behozatali vám, valamint tilalom és korlátozás alól.

5. cikk

Az Európai Szén- és Acélközösség bármilyen valutát tarthat, és bármilyen pénznemben lehetnek számlái.

II. FEJEZET

KAPCSOLATTARTÁS ÉS LAISSEZ-PASSER

6. cikk

A Közösségek intézményei hivatalos kapcsolattartásuk és összes dokumentumuk továbbítása tekintetében valamennyi tagállam területén azt az elbánást élvezik, amelyben az illető állam a diplomáciai képviseleteket részesíti.

A Közösségek intézményeinek hivatalos levelezése és egyéb hivatalos közlései nem cenzúrázhatók.

7. cikk

(1) A közösségi intézmények elnökei a közösségi intézmények tagjai és alkalmazottai részére a Tanács által előírt formájú úti okmányt (laissez-passer) állíthatnak ki, amelyet a tagállamok hatóságai érvényes úti okmányként fogadnak el. Ezt az úti okmányt a Közösségek tisztviselőinek személyzeti szabályzatában és az egyéb alkalmazottaira vonatkozó alkalmazási feltételekben megállapított előírásoknak megfelelően a tisztviselők és egyéb alkalmazottak részére állítják ki.

A Bizottság megállapodásokat köthet annak érdekében, hogy ezeket az úti okmányokat harmadik államok területén is érvényes úti okmányként ismerjék el.

(2) Mindamellett az Európai Szén- és Acélközösség kiváltságairól és mentességeiről szóló jegyzőkönyv 6. cikkének rendelkezéseit az intézmények azon tagjaira és alkalmazottaira, akik e szerződés hatálybalépésekor rendelkeznek az ebben a cikkben említett úti okmánnyal, továbbra is alkalmazni kell mindaddig, amíg nem alkalmazzák e cikk (1) bekezdésének rendelkezéseit.

III. FEJEZET

AZ EURÓPAI PARLAMENT TAGJAI

8. cikk

Az Európai Parlament üléseinek helyszínére utazó, illetve onnan visszautazó európai parlamenti tagok szabad mozgására vonatkozóan semmilyen igazgatási vagy egyéb korlátozás nem alkalmazható.

Az Európai Parlament tagjai a vám- és deviza-ellenőrzést illetően:

a) saját kormányuk részéről ugyanazokban a könnyítésekben részesülnek, mint az ideiglenes hivatalos kiküldetésben külföldre utazó magas rangú tisztviselők;

b) a többi tagállam kormánya részéről ugyanazokban a könnyítésekben részesülnek, mint a külföldi kormányok ideiglenes hivatalos kiküldetésben lévő képviselői.

9. cikk

A feladataik ellátása során kifejtett véleményük vagy leadott szavazatuk miatt az Európai Parlament tagjai ellen nem folytatható vizsgálat, nem vehetők őrizetbe és nem vonhatók bírósági eljárás alá.

10. cikk

Az Európai Parlament ülésszakainak ideje alatt, az Európai Parlament tagjai:

a) saját államuk területén a parlamentjük tagjaira vonatkozó mentességet élvezik;

b) a többi tagállam területén mentességet élveznek mindenfajta őrizetbe vételre és bírósági eljárásra vonatkozó intézkedés alól.

A mentesség akkor is megilleti a tagokat, amikor az Európai Parlament üléseinek helyére utaznak, illetve onnan visszatérnek.

Nem lehet hivatkozni a mentességre olyan esetben, amikor valamely tagot bűncselekmény elkövetésében tetten érnek, továbbá a mentesség nem akadályozhatja meg az Európai Parlamentet azon jogának gyakorlásában, hogy valamely tagjának mentességét felfüggessze.

IV. FEJEZET

AZ EURÓPAI KÖZÖSSÉGEK INTÉZMÉNYEINEK MUNKÁJÁBAN RÉSZT VEVŐ TAGÁLLAMI KÉPVISELŐK

11. cikk

A közösségi intézmények munkájában részt vevő tagállami képviselők, valamint az ő tanácsadóik és szakértőik feladataik ellátása, valamint az ülések helyére történő utazás és az onnan történő visszatérés során a szokásos kiváltságokat, mentességeket és könnyítéseket élvezik.

Ezt a cikket a Közösségek tanácsadó szerveinek tagjaira is alkalmazni kell.

V. FEJEZET

AZ EURÓPAI KÖZÖSSÉGEK TISZTVISELŐI ÉS EGYÉB ALKALMAZOTTAI

12. cikk

Az egyes tagállamok területén a Közösségek tisztviselői és egyéb alkalmazottai állampolgárságuktól függetlenül:

a) a szerződéseknek az egyfelől a tisztviselők és egyéb alkalmazottak Közösségekkel szemben fennálló felelősségével kapcsolatos szabályokra vonatkozó rendelkezéseire, másfelől a Bíróságnak a Közösségek, valamint a közösségi tisztviselők és egyéb alkalmazottak közötti jogvitákkal kapcsolatos hatáskörére vonatkozó rendelkezéseire is figyelemmel, hivatalos minőségükben végrehajtott cselekedeteik tekintetében, szóbeli vagy írásbeli megnyilatkozásaikat is beleértve, mentességet élveznek a bírósági eljárások alól. Ez a mentesség hivataluk megszűnését követően is megilleti őket;

b) házastársaikat és eltartott családtagjaikat is beleértve nem tartoznak a bevándorlási korlátozások, illetve a külföldiek nyilvántartására vonatkozó szabályok hatálya alá;

c) a valuta- és devizaszabályozást illetően ugyanazokat a könnyítéseket élvezik, mint amelyek a nemzetközi szervezetek tisztviselőit általában megilletik;

d) az első alkalommal, amikor az adott országban elfoglalják hivatalukat, vámmentesen hozhatják be saját berendezési tárgyaikat és személyes használati tárgyaikat, továbbá hivataluk megszűnésekor az adott országból vámmentesen vihetik ki berendezési tárgyaikat és személyes használati tárgyaikat, mindkét esetben azon ország kormánya által szükségesnek ítélt feltételeknek megfelelően, amelyben ezt a jogot gyakorolják;

e) vámmentesen hozhatnak be egy saját személyes használatukra szolgáló gépkocsit, amelyet a legutolsó tartózkodási helyük vagy az állampolgárságuk szerinti országban, az ezen ország belső piacán érvényes feltételek mellett szereztek meg, illetve azt vámmentesen újra kivihetik, mindkét esetben az érintett állam kormánya által szükségesnek ítélt feltételeknek megfelelően.

13. cikk

A Közösségek tisztviselői és egyéb alkalmazottai a Közösségek által számukra fizetett illetmények, bérek és járandóságok után kötelesek adót fizetni a Közösségek javára a Tanács által a Bizottság javaslata alapján meghatározott feltételeknek és eljárásnak megfelelően.

A Közösségek által számukra kifizetett illetmények, bérek és járandóságok tekintetében nemzeti adókötelezettség alól mentességet élveznek.

14. cikk

A jövedelemadó, a vagyonadó és az örökösödési adó alkalmazásakor, valamint a Közösségek tagállamai között a kettős adóztatás elkerülésére vonatkozóan kötött egyezmények alkalmazásakor a Közösségek azon tisztviselőit és egyéb alkalmazottait, akik – kizárólag a Közösség szolgálatában végzett feladataik ellátása miatt – a Közösség szolgálatába történő belépéskor az adózás szempontjából lakóhelyük szerinti országon kívüli tagállam területére helyezik át tartózkodási helyüket, mind a tényleges tartózkodási helyük szerinti országban, mind az adózás szempontjából lakóhelyük szerinti országban úgy kezelik, mintha ez utóbbi országban tartanák fent lakóhelyüket, amennyiben ez az ország tagja a Közösségeknek. Ezt a rendelkezést alkalmazni kell a házastársakra is, amennyiben ez utóbbiak nem végeznek külön kereső tevékenységet, illetve az e cikkben említett személyek által eltartott és az ő gondozásuk alatt álló gyermekekre is.

Az előző bekezdésben említett személyeknek a tartózkodásuk szerinti országban található ingó vagyona ebben az országban mentességet élvez az örökösödési adó alól; az adó megállapítása céljából az ilyen tulajdont úgy kell tekinteni, mintha az adózás szempontjából lakóhely szerinti országban volna található, figyelemmel harmadik országok jogaira, valamint a kettős adóztatásra vonatkozó nemzetközi egyezmények rendelkezéseinek lehetséges alkalmazására is.

E cikk rendelkezéseinek alkalmazásakor a kizárólag egyéb nemzetközi szervezetek szolgálatában végzett feladatok ellátása érdekében megszerzett lakóhelyek nem vehetők figyelembe.

15. cikk

A Tanács a Bizottság javaslata alapján, egyhangúlag meghatározza a Közösségek tisztviselői és egyéb alkalmazottai szociális biztonsági juttatásainak rendszerét.

16. cikk

A Tanács a Bizottság javaslata alapján és az érintett intézményekkel folytatott konzultációt követően meghatározza a közösségi tisztviselők és egyéb alkalmazottak azon kategóriáit, akikre a 12. cikket, a 13. cikk második bekezdését és a 14. cikket részben vagy egészben alkalmazni kell.

Az e kategóriákba tartozó tisztviselők és egyéb alkalmazottak nevét, besorolását és címét időről időre továbbítani kell a tagállamok kormányainak.

VI. FEJEZET

A HARMADIK ORSZÁGOK EURÓPAI KÖZÖSSÉGEKHEZ AKKREDITÁLT KÉPVISELETEINEK KIVÁLTSÁGAI ÉS MENTESSÉGEI

17. cikk

Az a tagállam, amelynek területén a Közösségek székhelye található, a harmadik országoknak a Közösségekhez akkreditált képviseletei számára a szokásos diplomáciai mentességeket és kiváltságokat biztosítja.

VII. FEJEZET

ÁLTALÁNOS RENDELKEZÉSEK

18. cikk

A Közösségek tisztviselőinek és egyéb alkalmazottainak kizárólag a Közösségek érdekében lehet különféle kiváltságokat, mentességeket és könnyítéseket adni.

Valamennyi közösségi intézmény köteles visszavonni az egyes tisztviselői vagy egyéb alkalmazottai részére biztosított mentességet olyan esetben, amikor az illető intézmény megítélése szerint a mentesség visszavonása nem ellentétes a Közösségek érdekével.

19. cikk

A közösségi intézmények e jegyzőkönyv alkalmazása érdekében kötelesek együttműködni az érintett tagállamok hatáskörrel rendelkező hatóságaival.

20. cikk

A 12-15. és a 18. cikket a Bizottság tagjaira is alkalmazni kell.

21. cikk

A 12-15. és a 18. cikket alkalmazni kell a Bíróság bíráira, főtanácsnokaira, hivatalvezetőjére, valamint segédelőadóira, továbbá az Elsőfokú Bíróság tagjaira és hivatalvezetőjére; ez a rendelkezés a Bíróság alapokmányáról szóló jegyzőkönyv 3. cikkének a bírák bírósági eljárások alóli mentességére vonatkozó rendelkezéseit nem érinti.

22. cikk

Ezt a jegyzőkönyvet továbbá – a Bank alapokmányáról szóló jegyzőkönyvben foglaltak sérelme nélkül – alkalmazni kell az Európai Beruházási Bankra, a Bank szerveinek tagjaira, alkalmazottaira, valamint a tagállamoknak a Bank tevékenységében részt vevő képviselőire.

Az Európai Beruházási Bank tőkeemelés esetén mentességet élvez továbbá a Bank székhelye szerinti államban az adózás valamennyi formája és minden egyéb közteher, valamint az ezekkel kapcsolatos alakiságok alól. Hasonlóképpen, a Bank megszüntetése vagy felszámolása sem keletkeztet semmiféle közteher-fizetési kötelezettséget. Végezetül, a Bank és szervei által a Bank alapokmányának megfelelően végzett tevékenységek nem esnek forgalmiadó-fizetési kötelezettség hatálya alá.

23. cikk

Ezt a jegyzőkönyvet a Központi Bankok Európai Rendszere és az Európai Központi Bank alapokmányáról szóló jegyzőkönyv rendelkezéseinek sérelme nélkül az Európai Központi Bankra, szerveinek tagjaira és személyzetére is alkalmazni kell.

Az Európai Központi Bank tőkeemelés esetén mentességet élvez továbbá az adózás valamennyi formája és minden egyéb közteher, valamint az ezekkel kapcsolatos alakiságok alól a Bank székhelye szerinti államban. A Banknak és szerveinek a Központi Bankok Európai Rendszere és az Európai Központi Bank alapokmányának megfelelően végzett tevékenységei nem esnek forgalmiadó-fizetési kötelezettség hatálya alá.

A fenti rendelkezéseket az Európai Monetáris Intézetre is alkalmazni kell. Az EMI megszüntetése vagy felszámolása nem keletkeztet semmilyen közteher-fizetési kötelezettséget.

FENTIEK HITELÉÜL az alulírott meghatalmazottak aláírták ezt a jegyzőkönyvet.

Kelt Brüsszelben, az ezerkilencszázhatvanötödik év április havának nyolcadik napján.

--------------------------------------------------